רגע לפני עוד קרב ענקיות בליגת האומות מול גרמניה ביום שלישי, נבחרת צרפת תפגוש מחר (חמישי) את איסלנד למשחק הכנה. אלופת העולם, שהשיגה ארבע נקודות משש אפשריות בבית נמצאת בעמדה מצוינת לסיים במקום הראשון וניצחון ביתי על המנשאפט יבטיח זאת באופן סופי.
על אף פתיחת העונה המאכזבת שלו ביונייטד פול פוגבה, שזכה בקיץ עם נבחרת צרפת במונדיאל, הצליח להיכנס לרשימה המכובדת של 30 המועמדים הסופיים לתואר "כדור הזהב" של "פראנס פוטבול". קשר השדים האדומים הצטנע: "אני לא חושב שאני זה שמגיע לו לזכות בתואר השנה. אני לא יכול להעריך מי יזכה אבל אני חושב שהפרס מגיע לאחר מחבריי בנבחרת צרפת. אנטואן גריזמן, קיליאן אמבפה, רפאל וראן ואנגולו קאנטה יותר ראויים ממני לזכות. אני מקווה בכל ליבי שאחד מהם יזכה כי מגיע לארבעתם, אני משאיר את עצמי מחוץ לרשימה".
פוגבה הוסיף ואמר: "מעולם לא שיחקתי בנבחרת במטרה להיות הקפטן שלה. להיות בה זה כבר משהו גדול עבורי ומנהיג זה לא בהכרח מישהו שעונד את הסרט. אנדראה פירלו, למשל, היה מנהיג שלא דיבר בחדר ההלבשה אלא רק על המגרש. הנבחרת שמה אותי במצב שאני נמצא בו, נתנה לי את החופש לבטא את עצמי וגם ביטחון, מה שעזר לנו לזכות במונדיאל. אני בן 25, יכולתי לקשר בין הדורות ולהיות מישהו שמקשיבים לו".